**SEKMADIENIO SKAITINIAI**

LITAUISK søndagsblad

 **2. SØNDAG I ADVENT - C**

**II ADVENTO SEKMADIENIS (C/\_ABC)**

**Pirmasis skaitinys Bar 5, 1–9.  Skaitinys iš pranašo Barucho knygos.**

Jeruzale, nusivilk savo gedulo ir skurdo drabužį, apsivilk amžinu Dievo šlovės grožiu. Apsigaubk Dievo teisumo skraiste, užsidėk ant galvos Amžinojo šlovės gaubtuvą, nes Dievas parodys tavo spindesį visai žemei. Tu būsi amžinai Dievo vadinama „Ramybe per Teisumą“ ir „Šlove per Dievo garbinimą“.  Kelkis, Jeruzale! Atsistok aukštumoje, pažvelk į rytus ir pasižiūrėk į savo vaikus, surinktus iš rytų ir vakarų Šventojo žodžiu ir džiūgaujančius, nes Dievas juos atsiminė. Priešų varomi, jie išėjo pėsti iš tavęs, bet Dievas parves juos tau, nešamus su pagarba tarsi karališkame soste. Nes Dievas nutarė, kad aukšti kalnai ir amžinos uolos būtų sulyginti, daubos ir slėniai užpilti, sulyginant su žeme, idant Izraelis galėtų saugiai žygiuoti gaubiamas Dievo šlovės.  Dievo liepimu miškai ir visi kvapūs medžiai teiks Izraeliui pavėsį, nes Dievas džiaugsmingai ves Izraelį, nušviestą savo šlovės, gailestingumo ir teisumo.“  **Tai Dievo žodis.**

**Atliepiamoji psalmė Ps 125 (126), 1–2ab. 2cd–3. 4–5. 6 (P.: 3)**

**P. Viešpats mums didžių dalykų padarė, – kokie mes buvom laimingi!**

Kai Viešpats Ziono tremtinius parvedė, \* mums atrodė lyg sapnas.
Kaip tuomet juokėsi mūsų burnos, \* ir džiaugsmu spragėjo liežuvis! – P.

Tautos tuomet kalbėjo: \* „Viešpats padarė jiems didžių dalykų!“
Iš tikrųjų Viešpats mums didžių dalykų padarė, – \* kokie mes buvom laimingi! – P.

Viešpatie, klestėjimą mums vėl sugrąžinki, \* kaip vandenis į išdžiūvusias upes Negebo.
Kas ašarodamas sėja, \* džiūgaudamas nusiima derlių. – P.

Eina žmogus ir verkia, \* sėklą nešdamas sėjai,
o sugrįš su džiaugsmu namolei, \* derlingu nešinas pėdu. – P.

**Antrasis skaitinysFil 1, 4–6. 8–11. Skaitinys iš šventojo apaštalo Pauliaus Laiško filipiečiams.**

Broliai ir seserys!  Visuomet, kiekvienoje maldoje, su džiaugsmu už jus visus besimelsdamas, už jūsų bendradarbiavimą Evangelijos labui nuo pirmosios dienos iki šiandien. Esu tikras, kad tas, kuris jumyse pradėjo šį gerą darbą, jį ir pabaigs iki Kristaus Jėzaus dienos.  Dievas gali paliudyti, kaip aš jūsų visų pasiilgau Kristaus Jėzaus nuoširdumu. Ir dabar meldžiu, kad jūsų meilė vis augtų ir augtų pažinimu ir visokeriopu išmanymu, kad jūs mokėtumėte pasirinkti, kas vertingiau, kad būtumėte tyri ir be priekaišto Kristaus dieną, pilni teisumo vaisių per Jėzų Kristų Dievo garbei ir šlovei.   **Tai Dievo žodis.**

**Posmelis prieš Evangeliją Lk 3, 4. 6**

P. Aleliuja. – Taisykite Viešpačiui kelią! Ištiesinkite jam takus!
Visi žmonės išvys Dievo išgelbėjimą. – P. Aleliuja.

**Evangelija Lk 3, 1–6.  ✠ Iš šventosios Evangelijos pagal Luką.**

Penkioliktais ciesoriaus Tiberijaus viešpatavimo metais, Poncijui Pilotui valdant Judėją, Erodui esant Galilėjos tetrarchu, jo broliui Pilypui – Iturėjos bei Trachonitidės krašto tetrarchu, Lisanijui – Abilėnės tetrarchu, prie vyriausiųjų kunigų Ano ir Kajafo, pasigirdo Viešpaties žodis Zacharijo sūnui Jonui dykumoje. Jis apėjo visą Pajordanę, skelbdamas atsivertimo krikštą nuodėmėms atleisti, kaip parašyta pranašo Izaijo kalbų knygoje:  *Tyruose šaukiančiojo balsas: Taisykite Viešpačiui kelią! Ištiesinkite jam takus! Kiekvienas slėnis tebūna užpiltas, kiekvienas kalnas bei kalnelis – nulygintas. Kreivi keliai taps tiesūs, o duobėti – išlyginti. Ir visi žmonės išvys Dievo išgelbėjimą.*

**Tai Viešpaties žodis.**